text: Polo brugt som rambuk ved pengeskabskup
  12 januar 2016 kl. 05.27
  Tyve brugte tidlig tirsdag morgen en VW Polo som rambuk ved et indbrud i en butik i Esbjerg Storcenter.
  Normalt er det store potente biler med en kraftig motor, der bliver brugt ved rambuktyverier - men det var ikke tilfældet i de tidlige morgentimer i Esbjerg.
  Klokken 03,40 blev en stjålen hvid VW  Polo-varevogn nemlig kørt gennem rude til et baglokale til en af forretningerne i Esbjerg Storcenter.
  I baglokalet stod et mindre pengeskab, som det lykkedes en eller flere tyve at slippe væk med.
  - Vi ved ikke meget mere end, at Poloen er stjålet tidligere på natten i Varde. Ellers er vi uden spor, siger vagtchef Ole Aamann hos Syd- og Sønderjyllands Politi til TV SYD.
  Den hvide Polo blev efterladt ved Esbjerg Storcenter - men hvordan tyvene er sluppet bort, er politiet endnu ikke klar over.
  Hvor mange penge, der befandt sig i pengeskabet , er også ukendt her tirsdag morgen.
  Efter indbrud i Esbjerg Storcenter kl. 0340, søger vi vidner, som har set noget mistænkeligt. Ring 1 1 4. Vagtchefen. #politidk
  
  